Jann Sjursen (KRF), 2002-01-31:
Jeg vil godt sige tak til ministeren for besvarelsen.
Jeg vil ikke sige tak for budskabet som sådan, for jeg må indrømme, at Kristeligt Folkeparti havde håbet, at vi med en ny regering, der har lagt vægt på »tid til forandring«, også havde fået en regering, der vil forandre de arbejdsvilkår, hvorunder vores politi må arbejde.
Jeg vil bare sige, at den nye justitsminister lyder
præcis som den gamle, og det skal ikke forstås som en cadeau, vil jeg godt sige til ministeren.
Den lovprisning af politiforliget, som vi her har været vidne til, er jo helt grotesk, når man tænker på, hvad Venstre og De Konservative har sagt, før man overtog regeringsmagten, og hvor der også fra de to partiers side og deres ordførere har lydt kraftig kritik af politiforliget, fordi der ikke var den fornødne sammenhæng mellem mål og midler og specielt de økonomiske ressourcer.
Jeg synes ærlig talt, det er grotesk at opleve justitsministeren i dag stå her på talerstolen og tale - undskyld udtrykket - floromvundet om politiforliget.
Jeg er klar over, at regeringen er bundet af politiforliget og selvfølgelig vil overholde indgåede aftaler, det er helt reelt.
Men det er jo ikke forbudt en regering at tilsige, at man ønsker forhandlinger om at forbedre vilkårene for i det her tilfælde politiet, og opfordre forligspartierne, i det her tilfælde Socialistisk Folkeparti, Socialdemokratiet og De Radikale, til, at man genovervejer det forlig, man har indgået.
Det er ikke forbudt noget parti i et hvilken som helst indgået forlig.
Ministeren læner sig op ad, at Rigspolitichefen er kommet med en melding, som siger, at det går godt, sagt med mine ord.
Og jeg havde nær sagt: Hvad skulle Rigspolitichefen eller sige?
Havde ministeren forventet, at Rigspolitichefen ville komme tilbage med en melding til ministeren om, at det går elendigt?
Det er nok for meget at forvente.
Ministeren kunne jo f.eks. have spurgt Politiforbundet og hørt, hvad deres melding er på, om det går så godt, som ministeren lægger op til med hensyn til politiforliget.
Så kan jeg forsikre ministeren om, at svaret havde været så ganske anderledes.
Jeg er da enig i, at flerårsaftalens styrke er, at man sikrer politiet nogle faste økonomiske rammer over en længere periode, som man så kan disponere efter.
Men når det så viser sig, at de rammer overhovedet ikke holder i forhold til de ønsker, man har haft ved forligets indgåelse,
så er det da tid at justere.
Og der kommer mere personale, siger ministeren, ja tak.
Men hvad med den kæmpe overarbejdspukkel, der allerede er i dag, som er oparbejdet over de seneste år, og som pr. 19. oktober, hvor den tidligere justitsminister svarede mig på et spørgsmål om overarbejdspuklens omfang, i hvert fald dengang var 137.000 dage, svarende til 610 årsværk, som igen svarer til, hvis man kunne udbetale penge for overarbejde - som jo heller ikke er en løsning i sig selv i øvrigt - 184 mio. kr.
Jeg synes faktisk, det er uanstændigt, at regering og Folketing byder politiet de arbejdsvilkår, som vi gør i dag.
Jeg synes også, det er uanstændigt over for en befolkning, som har nogle andre forventninger til politiet end dem, politiet har mulighed for at indfri i dag med de økonomiske rammer, der er til stede.
Jeg anerkender og hilser det da også velkommen, at både den nuværende regering og den tidligere regering har taget hånd om de udfordringer, der melder sig i form af terror, som skal bekæmpes, og som også stiller krav til politiet, og at der er et EU-topmøde m.fl. i vente i næste halvår, som også stiller ekstra krav.
Der er ikke mange danske borgere, der deltager i EU-topmøder, og der er forhåbentlig heller ikke ret mange, der ønsker at deltage i de demonstrationer, som måske kan finde sted ved et EU-topmøde.
Almindelige borgere kræver et forebyggende og et tryghedsskabende politi i deres nærmiljø.
De kræver, at de almindelige opgaver, som er hverdag for politiet, bliver løst, og at der er ressourcer til det fra politiets side.
Det mener jeg ikke der er i dag.
Der har lydt mange alarmklokker på det område, når sager f.eks. bliver henlagt, fordi der ikke er ressourcer til at efterforske dem
, når politistationer må lukke kl. 17.00, så borgeren må henvende sig næste dag eller længere væk, hvis der skulle være brug for det. Det burde føre til, at man genforhandlede politiforliget og skabte muligheder for, at man kunne forbedre beredskabet og efterforskningsindsatsen.
På den baggrund vil jeg på Kristeligt Folkepartis vegne og med tilslutning fra Dansk Folkeparti fremsætte følgende: Forslag til vedtagelse »Folketinget hilser med tilfredshed, at politiet med regeringens finanslovforslag får tildelt flere ressourcer til terrorbekæmpelse og til at løse opgaver i forbindelse med Danmarks varetagelse af EU-formandskabet senere i år. Ekstraordinære situationer kræver naturligvis ekstraordinære bidrag.
Folketinget må imidlertid konstatere, at finanslovforslaget ikke giver politiet mulighed for at indfri de forventninger, som borgerne med rette har med hensyn til håndhævelse af lov og orden samt varetagelse af politiets kriminalforebyggende og tryghedsskabende virksomhed.
Dette er uacceptabelt for såvel borgere som politiet.